Ruotsin ammattiliittojen omistama, mutta riippumaton ajatushautomo Katalys on julkaissut Dagens Nyheter -lehdessä artikkelin (siirryt toiseen palveluun), jossa arvostellaan rajusti hallituksen tulonjakopolitiikkaa. Katalysin mukaan Ruotsin porvarihallitus on vastoin lupauksiaan kasvattanut huomattavasti rikkaimpien kansalaisten tuloja.

Katalys pyysi Ruotsin tilastokeskukselta listauksen kaikista hallituksen päätöksistä, jotka ovat olennaisesti vaikuttaneet kansalaisten tuloihin. Tutkimuslaitos otti siis huomioon muutkin päätökset kuin veromuutokset.

Prosenteissa laskien ruotsalaisten tulot kasvoivat vuosina 2006 - 2014 suunnilleen yhtä paljon. Keskituloisilla kotitalouksilla tulot kasvoivat 9,2 - 9,4 prosenttia.

Kun tulojen kasvu muunnetaan kruunuiksi, erot ovat huomattavan suuret, hyvätuloiset ovat saaneet valtavan paljon enemmän tuloja kuin pienituloiset.

Katalysin mukaan hyvätuloisin kymmenesosa kotitalouksista sai 25,5 kertaa enemmän lisätienestejä kuin pienituloisin kymmenes.

Kun isotuloisimman kymmenesosan tulot kasvoivat 70 303 ( noin 7 700 euroa) kruunua vuodessa, pienituloisimman kymmeneksen lisäansiot olivat vain 2 755 kruunua ( noin 300 euroa).

Katalys muistuttaa, että vuonna 2004 Ruotsin nykyiset poliittiset johtajat, pääministeri Fredrik Reinfeldt ja valtiovarainministeri Anders Borg julkaisivat lausuman, jonka mukaan politiikka on kelvotonta, jos isotuloisin kymmenesosa väestöstä tienaa 15 kertaa enemmän kuin pienituloisin.

Katalys jatkaa hallituksen politiikan nuijimista ilmoittamalla, ettei tulonjaon kasvattaminen lupauksista huolimatta lisännyt työpaikkoja Ruotsissa. Työttömyys on lisääntynyt ja työllisten määrä pysynyt entisellään.

Hallitus on myös vakuuttanut, ettei Ruotsin julkinen sektori kärsi veronkevennyksistä. Katalysin mukaan julkinen sektori on menettänyt kymmenen prosenttia resursseistaan.

Ruotsissa järjestetään valtiopäivävaalit 14.9. ja tänään sunnuntaina televisiossa käydään vaalikeskustelu talouspolitiikasta. Katalysin artikkeli on tarkoitettu virittämään keskustelua porvariallianssin tulonjakopolitiikan onnistumisesta.